
Csapos bolygómű tervezése

A dolgozat címe: Csapos bolygómű tervezése. A dolgozat célja az volt, hogy javaslatot tegyek a hajtómű szilárdsági méretezésére. A csapos bolygómű a fogaskerék-bolygóművek egy különleges típusa, amelyet Lorenz Braren talált fel 1928-ban.
Különleges mivel a hajtómű nem tartalmaz fogaskerekeket. Ehelyett profilos tárcsát, excentert, belső görgőket és külső görgőket tartalmaz. A profilos tárcsa nem hagyományos fogazattal rendelkezik. A fogak profilja epiciklois. A hajtómű jó hatásfokkal rendelkezik nagy áttétel és nagy pontosság mellett. Ezért szerszámgépekben, fűrésztelepeken, ipari robotokban és a nyomdaiparban alkalmazzák.
Az excenter a behajtó tengelyhez van rögzítve és ez forgatja meg a profilos tárcsát. A tárcsa a belső görgőkhöz kapcsolódik, amelyek részei a tengelykapcsolónak és a kihajtó tengelynek. A tárcsa a külső görgőkhöz is kapcsolódik. A külső görgők a gyűrűkerék funkcióját látják el. A hajtóműben a külső görgők számának és a tárcsa fogszámának különbsége egy. Így a hajtómű áttétele a tárcsa fogszámával egyezik meg.
Először egy létező hajtómű alkatrészeit mértem le és elkészítettem a 3D-s modelljét. A hajtóművet a Robert Bosch Mechatronikai Tanszékről kaptam kölcsön. Ezután elkészítettem az alkatrészrajzokat (cikloistárcsa, hajtott tengely és a ház) és a csapos bolygómű összeállítási rajzát. A rajzok elkészítéséhez Solid Edge és AutoCad programokat használtam.
Kiszámoltam a külső- és belső görgőkről a cikloistárcsára ható erőket. Az erőt leíró függvény a külső görgő-cikloistárcsa kapcsolat esetén aszimmetrikus, míg a belső görgő-cikloistárcsa kapcsolat esetén szimmetrikus. Így az erők a tárcsa minden pozíciójában ismertté váltak. Az erők kiszámításához a MathCad programot használtam.
Az erők kiszámítása után az érintkezési feszültséget határoztam meg a görgők és a tárcsa között. Az érintkezési feszültség a külső görgő-cikloistárcsa kapcsolat esetén lett a legnagyobb. Az érintkezési feszültség az erő és a görbület függvénye. A számítást nehezítette, hogy ebben az esetben mindkettő folyamatosan változott. Ezután anyagot és hőkezelést választottam a cikloistárcsának.
Az erő értéke 735 N nagyságúra adódott a külső görgő-cikloistárcsa és 2682 N nagyságúra a belső görgő-cikloistárcsa kapcsolatakor. Az érintkezési feszültség az első esetben 1015 MPa a második esetben 387,5 MPa nagyságúra adódott. Az alkalmazott közelítések miatt azonban ezek az értékek kisebbek a valóságos értékeknél. A valóságos értékek 25-30 %-kal nagyobbak lehetnek.



